Skautský zbor JPII. v Trnave

Otvorenie skautského roka - Red Stone
2019-09-29 12:30 - 18:00 (Europe/Helsinki) | Hrad Červený Kameň, Červený Kameň, Častá, 900 89
Priatelia,
nedeľa 29. septembra sa už blíži a nové dobrodružstvo nás čaká pri hrade Červený Kameň. Ako to bude prebiehať?

Časovanie:
12:30 príchod na parkovisko pri Červenom Kameni, presun peši cca 600 metrov na Kalváriu (na mapke označené ako 1), nácvik piesní na sv. omšu, organizačné info
13:00 sv. omša na Kalvárii
14:00 obed na lúke (na mapke označené ako 2) – bude sa podávať kotlíkový guláš, ktorý uvaria skauti z Jurajovho oddielu… sú vyhecovaní, že pre všetkých! Prineste si misky a príbor + niečo na zahryznutie z vlastných zásob. Odpad sa budeme spoločne snažiť zminimalizovať (až raz možno dospejeme ku úrovni „zero waste“) a budeme ho triediť do pripravených nádob.
Po obede budú prestupy vydier ku vĺčatám, vĺčat ku skautom a zaradenie nováčikov do oddielov. Na spoločnom nástupe všetkých oddielov vyhodnotíme aj letnú výzvu „Dobrodružná geografia so (super)Hrdinami“ a udelíme odmeny.
15:30 veľká rytierska hra. Rátame so zapojením všetkých – celých rodín.
17:30 vyhodnotenie veľkej hry a spoločná modlitba
18:00 záver
Čo si zobrať so sebou?
Oblečenie primerané počasiu, niečo pod zub a dostatok tekutín, karimatku alebo deku, staré nepotrebné ponožky a ústrižky látok na výrobu handrových gúľ a v neposlednom rade dobrú náladu 🙂
Vaši
Vojto a vedúci oddielov

Výprava do jaskyne Sedmička
2019-10-12
Vydry a 2. vlčia svorka vyrážajú s bratislavskými speleológmi na prieskum 🙂

Výprava do Viedne z Dobrodružnej geografie
2019-11-10
Šikovní dobrodružní geografovia sa vydajú na zlatý klinec tohoročnej Dobrodružnej geografie 3, a to je spoločná výprava do Viedne v nedeľu 10. novembra.
Ak sa podarí vybaviť vhodné ubytovanie, tak ako bonus by sme to mali aj s prespávačkou zo soboty na nedeľu. V tom prípade by sme cestovali v sobotu podvečer.
Výprava bude mať 16 členov + doprovod dospelých.
Gratulujeme ešte raz chlapcom, tešíme sa na spoločný nový zážitok a ozveme sa postupne s bližšími informáciami 🙂
Vojto

Betlehemské svetlo
2019-12-21
Tento rok už po jubilejný tridsiaty raz zavíta na Slovensko plamienok zo samotného Betlehema.
Ako už býva zvykom, najbližšia sobota pred Štedrým dňom je ideálnym časom na rozvoz Svetla vlakmi do každého kúta Slovenska. V tomto roku je táto udalosť naplánovaná na sobotu 21. decembra.
Bližšie informácie čoskoro.

Oddielovka alebo výprava 2. svorky
2020-01-11
Novoročná 🙂
Pravdepodobne v sobotu 11.1.

Kreatívne popoludnie "Joubertova ceruzka"
2020-03-08 14:00 - 17:00 | saleziáni na Kopánke, Jána Hlubíka 11, Trnava, 91701, Slovenská republika
Milé vydry, vĺčatá, skauti, roveri! ?
Srdečne Vás pozývame k vytvoreniu svojho vlastného výtvarného diela na tému Príroda – Božie dielo.
Kedy: nedeľa 8.3.2020
Kde: saleziáni Don Bosca na Kopánke v Trnave
Čo doniesť so sebou? Farbičky, voskovky, fixky, temperky – čo len chcete použiť, pre vytvorenie svojho diela. My prinesieme výkresy A4 pre všetkých a rezervné výtvarné pomôcky pre tých, ktorí by nemali.
Ako prísť oblečený? V uniforme (môže byť aj skautské tričko namiesto košele). Nech nechýba zborová šatka. ☺
A Vás milí rodičia pozývame na prezentáciu nášho hosťa!
Čo Vás čaká?
14:00 Začiatok pre všetkých (členovia aj rodičia) vo videomiestnosti (spodné podlažie – nasmerujeme vás). Hosť – fotograf a skaut Teodor Križka nám porozpráva o svojich skúsenostiach a zážitkoch z fotenia v prírode, bude to spojené s premietaním záberov cez projektor, ukáže svoje vybavenie (fototechnika, maskovanie)…
14:30 Výtvarníci sa pustia do kreslenia a maľovania vo vedľajšej miestnosti – v pinpongárni. (Skúste si premyslieť doma námet.) Ostatní ostávajú vo videomiestnosti na prezentácii – jej trvanie bude podľa záujmu.
16:30 (podľa potreby aj skôr) Výstava hotových výtvorov – výtvarníci ich predstavia pár vetami ostatným. Výtvory poputujú do celoslovenskej skautskej výtvarnej súťaže „Joubertova ceruzka“, kde porota vyberie víťazov, ktorí získajú poukážky na nákup skautskej výstroje.
17:00 koniec
Strážkyne pripravia malé občerstvenie.
Tešíme sa na Vás!
Verča a Vojto
Plagát celoslovenskej súťaže (uvedený termín je dátum uzavretia):

Kurz 1. pomoci pre roverov a strážkyne
2020-03-31
VÝZVA PRE ROVEROV A STRÁŽKYNE do 31. marca!
Coronavirus nám zrušil plánovaný kurz a tak sprav čo sa dá tu (doma) a teraz.
Využi tento čas, prihlás sa na bezplatný e-learningový kurz prvej pomoci a sprav krok k tomu, aby si vedel zachrániť život, no tiež zabrániť zhoršeniu zdravotného stavu, či pomôcť k skorému uzdraveniu.

Ruženec svetla online
2020-05-18 18:00 - 19:00
Milí priatelia,
18. mája 1920 sa narodil Karol Wojtyla, teológ, intelektuál, básnik, dramatik, na druhej strane zbožný človek milujúci kultúru ľudového katolicizmu, kostoly, zázraky, púte, svätých, ruženec a Matku Božiu. V roku 1978 sa stal prvým slovanským pápežom. A o niečo neskôr sa stal aj patrónom nášho trnavského skautského zboru ?
Pozývame Vás všetkých – vydry, vĺčatá, skauti, roveri, strážkyne, súrodenci a rodičia – na spoločnú modlitbu online v pondelok 18. mája o 18:00, pri príležitosti stého výročia narodenia nášho patróna. Budeme sa modliť ruženec svetla, ktorého tajomstvá zaviedol práve Ján Pavol II. Bližšie informácie ohľadom pripojenia ešte pošleme.
Tešíme sa na spoločný čas!
Za vedúcich,
Vojto a Verča

Ferrata na Martinkách
2020-07-04
3. časť kurzu Základov vysokohorskej turistiky, Martinské hole, pre roverov a strážkyne

Letný skautský tábor 2020
2020-07-27 - 2020-08-09
Tábor – kúzelné slovo plné vzrušenia, vône dobrodružstva a romantiky, predtucha zážitkov, ktoré sa nedajú zažiť inde.
“Poď so mnou tam,
kde nebo je vysoké a modré,
kde oblaky biele rýchlejšie než kde inde plynú.
Počuješ tú pieseň vetrov v korunách borovíc?
Počuješ tú pieseň diaľok závratných?
Ticho a velebne šumia hlavy stromov.
Žiara slnka červenavá steká po ich rozpukaných kmeňoch
a vôňa živice ťa omámi.
A večer oheň táborový tam do tmy potom zasvieti
a vyvolá v tebe pocity, ktoré otrasú tvojou dušou.”
Kronika Stratenej stopy
Jaroslav Foglar
Tábor bude na Myjave pri obci Poriadie a je pre členov oddielu vo veku 12-16 rokov.

Tábor vĺčat pri Vajngange
2020-08-21 - 2020-08-23
Ahoj vĺčatá a rodičia ?
tábor trnavských vĺčat pre obidve svorky sa uskutoční tentokrát v skrátenej podobe cez predĺžený víkend 21-23. augusta.
Týmto všetky vĺčatá pozývame zažiť si spolu nové a nezvyčajné DOBRODRUŽSTVO, ktoré sa chystá! ?
Bližšie informácie už čoskoro.
Pozdravujú Akelovia Erik a Paľo a starí vlci

Skauting pre dievčatá
2020-09-06 | Katarínka, Katarínka, Dechtice, 919 53, Slovakia (Slovak Republic)
Milí rodičia,
radi by sme Vás oslovili s ponukou skautingu pre Vaše dcéry. Od septembra otvárame jednu skupinu dievčat vo veku 6 – 7 rokov, jednu skupinu dievčat vo veku 8-11 rokov a jednu skupinu dievčat vo veku 12 – 16 rokov. Ak máte záujem, kontaktujte nás mailom. Dlho neváhajte. Ako hovorí porekadlo: Kto prv príde, ten prv melie.
Plánujeme stretnutie rodičov a detí, ktoré majú záujem o dievčenský skauting v našom zbore. Už teraz si prosím zapíšte do kalendára nedeľu poobedie 6. september 2020 na Katarínke, kde sa porozprávame o našej ponuke práce s dievčatami v skautingu.
Prihlasovať dievčatá môžete do 31. augusta 2020. Klubovňa pre dievčatá bude s najväčšou pravdepodobnosťou na Kopánke v Trnave. Tešíme sa na vás!
Verča Veronika Chrvalová, strážkyne, Vojto

OTVORENIE skautského roka
2020-09-20 11:30 - 18:00 | Priehrada Boleráz, Priehrada Boleráz, Boleráz 1277, 919 08, Slovenská republika
Milí priatelia,
nedeľa 20. septembra sa približuje a nové dobrodružstvo nás čaká pri priehrade Boleráz ? Ako to bude prebiehať?
Časovanie:
11:30 zraz na lúke pri priehrade Boleráz (pošleme ešte mapku s upresnením miesta parkovania a zrazu), nácvik piesní na sv. omšu, organizačné info
12:00 sv. omša na lúke, slúžiť ju bude Džej-Džej (salezián Ján Jura)
13:00 obed – radi by sme opäť varili kotlíkový guláš, ale ešte overujeme, či to tentokrát bude ? Prineste si misky a príbor + niečo na zahryznutie z vlastných zásob. Odpad sa spoločne snažíme minimalizovať a budeme ho triediť do pripravených nádob.
Po obede bude priestor pre rozhovor rodičov s vedúcimi, chlapci sa v oddieloch podelia o svoje zážitky z prázdnin (nech si prinesú svoj denník Dobrodružnej geografie, zoznam nájdených kešiek, videá), budú prestupy vydier ku vĺčatám, vĺčat ku skautom a zaradenie nováčikov do oddielov.
15:30 na spoločnom nástupe všetkých oddielov vrátane dievčat ?vyhodnotíme aj letnú výzvu „Dobrodružná geografia s patrónom zboru“ a udelíme odmeny. Vedúci prezradia niečo zo svojich plánov pre svoje oddiely na tento rok.
16:00 veľká pátracia hra pre všetkých, ktorí majú chuť na dobrodružstvo! ?? Zároveň bude opäť možnosť pre rozhovory rodičov s vedúcimi. O 16h je tiež u saleziánov na Kopánke rozlúčka s direktorom Peťom Jackom. Záujemcovia o rozlúčku z radov rodičov môžu vtedy vybehnúť na Kopánku.
17:30 vyhodnotenie veľkej hry a spoločná modlitba za vydarený priebeh skautského roka
18:00 záver
Čo si zobrať so sebou?
Oblečenie primerane počasiu, niečo pod zub a dostatok tekutín, karimatku alebo deku a v neposlednom rade dobrú náladu ☺
Vaši
Vojto, Verča a vedúci oddielov

Oddielovky
2020-10-15 - 2021-06-20
V období pandémie coronavírusu sa vidíme a počujeme v éteri na pravidelných online oddielovkách. A tešíme sa, že od mája sa vídame aj naživo v prírode! 😉
Vaši oddieloví vedúci

Skautská pomoc počas corony
2020-10-15 - 2021-06-30
Ponúkame pomoc – kto má v rodine, vo farnosti, v susedstve seniora, ktorý by potreboval nakúpiť, vyniesť smeti a podobne, pokojne sa ozvite, niektoré z našich oddielov ponúkajú túto službu širšej verejnosti. Mnohí už o nej viete cez našu FB stránku. Priložený plagát môžete preposlať aj ďalej ľuďom, ktorí potenciálne potrebujú pomoc. Kontaktnou osobou je Mária Mihálková (majka.vlajka@gmail.com).
Pekný deň a veľa zdravia!
Vojto, Verča a vedúci oddielov

ZBOROVÁ VÝZVA spolu s Mary's Meals
2020-11-17 - 2020-12-20
Ahoj milí priatelia 😉
Od dnes spúšťame veľkú zborovú výzvu v spolupráci s organizáciou Mary’s Meals!
Je určená tebe – vydra, vĺča, lienka, skaut, vodkyňa, rover, strážkyňa – pozývame však celú rodinu zapojiť sa.
Táto výzva potrvá do 20. decembra.

O čo ide?
Viac ako 60 miliónov detí hladuje a nechodí do školy.
Mary’s Meals je medzinárodné charitatívne hnutie bojujúce proti hladu zavádzaním školského stravovania tam, kde chudoba a hlad bránia deťom v prístupe k vzdelaniu.
Iba 18,30 € sú náklady na stravovanie 1 dieťaťa po celý školský rok. To je 9 centov na deň.

VÝZVA pre teba i celú rodinu je teda nasledovná:

Zdolaj 18,3 km chôdzou alebo behom (v súčte počas výzvy).

Cesta pešo do školy pre deti v chudobných krajinách je častokrát viac ako desať kilometrov denne. Podpor ich na diaľku – prekonaj sa a vyraz von ako oni – ráta sa bežná prechádzka, beh, turistika (ideálne s celou rodinou). Ich dĺžkou (spolu všetky aktivity) zdolaj najmenej 18,3 km. Toto číslo symbolizuje aj náklady na jedlo pre 1 dieťa na celý školský rok. Svoje trasy si zakresli do mapy (či už si mapu vytlačíš alebo si ju zaznačíš online cez tvoju obľúbenú appku).
Tip: Pri plánovaní rodinnej turistiky Vám môže pomôcť aj tento link na túry podľa okresov. Môžete navštíviť miesta zaujímavé pre deti – skaly s výhľadom, jaskyňa, štôlňa, jazero, zrúcanina hradu a pod.

Nakúp u miestneho farmára (aspoň raz).

Prioritou Mary´s Meals je, aby suroviny na prípravu jedla boli pokiaľ je to možné lokálnej produkcie, čím sú podporovaní miestni farmári, domáca ekonomika a výsledná cena jedla môže ostať stále nízka.
Ako si vyskúšaš tento princíp v praxi ty? Aj pestovatelia a chovatelia na Slovensku potrebujú pomoc, najmä teraz počas pandémie coronavírusu – nakúp u nich produkty, aby nestratili svoju prácu.
Tip: Kúpte si kvalitné čerstvé ryby z Agrofarmy Budmerice. Ich najbližšia predajňa je v Trnave pri rybníkoch v Kamenáči – viď adresa a telefón. Svoj záujem je možné nahlásiť telefonicky alebo sa rovno zastaviť na predajni. Vami vybranú rybu (rôzne druhy) vylovia z veľkej nádoby a v prípade želania aj očistia. Ak sa chceš naučiť viac, kúp si u nich rybu živú a s pomocou rodičov ju očisti doma 🙂

Pošli ako Vianočný darček malú sumu a nasýť jedno dieťa

18,30€ pomôže konkrétnemu dieťaťu, aby rok navštevovalo školu, pretože je tam zároveň uspokojená jeho najdôležitejšia potreba – jedlo. Obetuj niečo zo svojej šporničky. Ak je to pre Vás ako rodinu možné, pošlite na Vianoce na účet Mary´s Meals čiastku 18,30€ alebo 9,15€ (pomôže na polrok) alebo 4,58€ (pomôže na štvrťrok). Ak je vo Vašej rodine viac členov nášho zboru, horeuvedená čiastka je za všetkých členov = za rodinu spolu.
Tip: Vianočný stôl Mary’s Meals – Prestrite miesto pri našom vianočnom stole a zabezpečte tak dieťaťu žijúcemu v chudobe jedlo v škole na celý školský rok.

A čo z toho budeš mať ty?
Vedomie, že si zmenil svet konkrétneho dieťaťa.
A ak sa ti všetky tri úlohy tejto výzvy podarí úspešne zmáknuť, na pamiatku dostaneš od nás samolepku (viď ukážku dolu), ktorú si môžeš nalepiť do loveckého zápisníka alebo na nejaké iné vhodné miesto.

Všetko si nafoťte, natočte videjká (mapa a zážitky z prírody, suroviny od miestneho farmára a príprava jedla) a posielajte mailom alebo cez chat (WhatsApp a pod.) vedúcemu Vášho oddielu
Daj sa do toho, držíme ti palce!

Vojto, Verča a vedúci oddielov

TURNAJ RODOV - veľká rodinná hra
2021-02-22 - 2021-03-22
Ahoj vydry, vĺčatá, lienky, skauti, vodkyne, roveri, strážkyne, rodičia a súrodenci ?
tiež vám je už doma poriadne dlho? Nestratila sa však chuť spoznávať a zažiť niečo nové, že?
Pozývame Vás – rodiny aj jednotlivcov – do veľkej hry TURNAJ RODOV, v ktorej sa môžete stať vplyvným šľachtickým rodom s rozsiahlym panstvom! ?
Hra začína už tento pondelok 22. februára a potrvá do 22. marca.
V priložených jednoduchých herných pokynoch sa dozviete:
o liste panovníka šľachtickým rodom
pravidlá turnaja
nápady-inšpirácie pre zakresľovanie svojho panstva do slepej mapy
aká bude odmena rodov, ktoré sa úspešne zúčastnia turnaja
Aké benefity bude mať turnaj pre vás?
Posilníte identitu svojho rodu (rodiny), spoznáte viac okolie, strávite viac času vonku na čerstvom vzduchu (pri dodržaní pandemických opatrení). A veríme, že sa pritom aj zabavíte ?
Tak neváhajte, preštudujte si herné pokyny a pustite sa do toho! ☺?
Veľa zdaru vám želajú
Vojto a tvorcovia turnaja – roveri Maťo Chvostál, Adam Medveďj, Peťo Godál
PS: 22. februára ako skauti slávime Deň zamyslenia – v tento deň mali Baden-Powell aj jeho manželka spoločne narodeniny. Som rád, že zhodou okolností vyšiel začiatok turnaja práve na tento deň.

Ukončenie skautského roka
2021-06-20 11:30 - 18:30 | Splavma, Osada 1, Nová Dedinka, 900 29, Slovenská republika
Milí priatelia,
rezko sa nám blíži naša nedeľa a dobrodružstvo pri Malom Dunaji nás už volá! Ako to bude prebiehať?
Časovanie:
11:30 zraz na lúke pri hati v areáli Splavma (za Novou Dedinkou treba z hlavnej cesty odbočiť pred mostom doľava práve tam, kde je zákaz vjazdu – to je poznávacie znamenie :), nácvik piesní na sv. omšu, organizačné info
12:00 sv. omša pod vŕbami, celebruje Ján Jura SDB (pre nás Džej-džej 🙂
13:00 obed z vlastných zásob a bude sa dať aj opekať. Odpad sa budeme spoločne snažiť minimalizovať a triediť do pripravených nádob.
Po obede na spoločnom nástupe všetkých oddielov zaspomíname na náš skautský rok a vyhodnotíme rodinnú hru Turnaj rodov.
15:00 veľká námorná hra! Rátame so zapojením všetkých – celých rodín, príbuzných, kamarátov 🙂
17:00 vyhodnotenie a spoločná modlitba. Podľa záujmu – voľné člnkovanie a/alebo minisplav do Tomášova (cca 3,5 km).
18:30 koniec
Čo si ešte zobrať so sebou?
Oblečenie primerane počasiu, karimatku alebo deku, veci na prezlečenie pre prípad zamokrenia, sandále alebo gumáčiky, a v neposlednom rade dobrú náladu 😉
Tešíme sa na Vás!
Vojto a vedúci oddielov

Vlčiacky tábor
2021-08-19 - 2021-08-23 | chata na Jahodníku, Smolenice, 919 04, Slovenská republika
nové dobrodružstvo volá… 😉

Otvorenie skautského roka
2021-09-25 10:00 - 15:00

Zborová skautská sv. omša u jezuitov
2021-10-03 11:00 - 12:00
Buďte s nami pri tvorbe (staro)novej tradície! Stretneme sa už túto nedeľu na omši u jezuitov v Trnave, o jedenástej.
Podmienky účasti, vzhľadom na epidemiologickú situáciu: https://jezuiti.sk/wp-content/uploads/2020/03/mimoriadne-oznamemie.pdf

Zborová svätá omša 7.11.
2021-11-02 08:00 - 17:00
Už túto nedeľu sa znovu stretneme o 11.00 na svätej omši u jezuitov.
Konkrétne protipandemické opatrenia nájdete na: https://jezuiti.sk/wp-content/uploads/2020/03/mimoriadne-oznamemie-1.pdf
Tešíme sa na Vás!
